काम से बढ़कर नाम को महत्त्व देने की इस प्रवृत्ति में वृद्धि के कारणों का सतही विश्लेषण करने पर हमें लग सकता है कि बढ़ती हुई जनसंख्या व उपलब्ध साधनों में कमी की वजह से ही व्यक्ति आज सबके लिए समृद्धि व कल्याण की बात सोचने के बजाय स्वार्थी बनकर केवल अपनी उन्नति चाहने लगता है। मानव मात्र के लिए सुख व सुन्दरता को असम्भव मान लेने से ही वह सम्भवतः केवल अपनी स्वयं की दुनिया को आरामदेह व सुन्दर बना लेना चाहता है। पर हम थोड़ा और गहराई से इस प्रवृत्ति का विश्लेषण करें तो हम देखेंगे कि एक भौतिकवादी सभ्यता के विकास के साथ-साथ जनमानस में अनेक अमूर्त किन्तु व्यापक अवधारणाओं का भी निरन्तर ह्रास होता गया है। पहले लोग अपने परिवार, सम्बन्धियों, संस्था, समाज, भाषा, राष्ट्र आदि के साथ जिस तरह का भावनात्मक लगाव अनुभव करते थे उस तरह का लगाव अब उनके दिलों से गायब होता जा रहा है। उदाहरणार्थ ‘एल्मा मेटर‘ या मातृ संस्था का जो भाव छात्र पहले अपनी शिक्षण संस्था के प्रति अनुभव करता था वह जैसे अब तिरोहित ही हो गया है। मानवीय करुणा के व्यापक भाव से विच्छिन्न हो जाने के कारण अधिकांश लोग आज अधिकाधिक हिंसा के अभ्यस्त होते जा रहे हैं। जो भावनात्मक आवेग व्यक्ति कई व्यापक सामूहिक अवधारणाओं के लिए अनुभव करता था वह अब कई भौतिक वस्तुओं के प्रति स्थानांतरित हो गया है। अपने द्वारा क्रय की गई मशीनों की पूजा या वाहनों के बारे में कई प्रकार के रागात्मक विशेषणों का प्रयोग इस बात का प्रमाण है कि कई लोग अब सजीव की तुलना में निर्जीव वस्तुओं को अधिक महत्त्व देने लगे हैं। जो अमूर्त है उसके महत्त्वपूर्ण और मूल्यवान होने के बावजूद उसे अनुभव कर पाने की क्षमता में अब कमी आती जा रही है।